આરપાર સામયિકનું પ્રકાશન એક શુદ્ધ ધ્યેય સાથે થઈ રહ્યું છે. આરપાર સાપ્તાહિક જનકલ્યાણ, રાષ્ટ્રસેવા અને સદ્દવિચાર પ્રસારનાં ધ્યેય સાથે પદાર્પણ કરી રહ્યું છે. આ સામયિક માત્ર મનોરંજન, જ્ઞાનવર્ધક માહિતીઓ કે ટાઈમપાસનું માધ્યમ માત્ર બની ન રહેતાં, તે ગરીબ, નિરક્ષર કે નિઃસહાય લોકોનાં પ્રશ્નોને વાચા આપવા મોટીની સબળ ભૂમિકા પણ ભજવવા ઈચ્છે છે. રાજ્યના માત્ર શહેરો કે જિલ્લાઓની જ નહીં, પરંતુ ગામડે-ગામડેથી આવતી ખબરોનું પણ એ ખબરપત્રી બનવા ધારે છે. ‘આરપાર’ પોતાના અહેવાલો, સર્વેક્ષણો અને સમાચારો કોઈની પણ સામે અંગત રાગદ્વેષ રાખ્યા સિવાય તટસ્થતાપૂર્વક, નિર્ભિકપણે પ્રકાશિત કરતું રહેશે. રાજનેતાઓ, અધિકારીઓ કે સમાજના કોઈપણ વર્ગને અમારા થકી અજાણતા પણ અન્યાય ન થાય તે માટે અમારે જાગૃત રહેવું પડશે. અમારી ભૂલો સામે આપ સૌ વાચકોને પણ આંખમિંચામણા ન કરવા મારી આગ્રહભરી વિનંતી છે. અન્યથા અમારું ધ્યેય ફંટાઈ જતાં વાર નહીં લાગે.